เลิกใช้คนค้ำประกันอิสรภาพ
นายประกันภัยรับเสี่ยง100%สกัดบริษัททุนน้อยฉวยโอกาส
10 ส.ค. 2554

นายประกันภัยรับเสี่ยง100%สกัดบริษัททุนน้อยฉวยโอกาส
คปภ.ปรับเกณฑ์รับประกันอิสรภาพเลิกคนค้ำประกันสกัดบริษัททุนน้อยเข้ามาหากิน
นายมนตรี ชินวรารักษ์ กรรมการบริหาร บริษัท ฟีนิกซ์ประกันภัย(ประเทศไทย) เปิดเผยว่า หลังจากกลุ่มผู้ถือหุ้นใหม่เข้ามาถือหุ้นได้มีนโยบายลดการรับประกันภัยอิสรภาพลง เพียงแต่ดูแลลูกค้าเก่าซึ่งเบี้ยประมาณ 78 แสนบาทต่อเดือนเท่านั้น เนื่องจากทางสำนักงาน คณะกรรมการกำกับและส่งเสริมการประกอบธุรกิจประกันภัย (คปภ.) มีการเปลี่ยนเงื่อนไขการซื้อประกันของผู้ต้องหา โดยให้ผู้ต้องหาซื้อประกันได้ โดยไม่ต้องมีผู้ค้ำประกัน ซึ่งจะเริ่มบังคับใช้เดือน ก.ย.ปีนี้
“หมายความว่า ต่อไปบริษัทประกันภัยจะต้องรับความเสี่ยงเองทั้งหมดหากผู้ต้องหาหนีคดี จากเดิมที่มีบุคคลค้ำประกัน ทำให้บริษัทประกันมีผู้ร่วมรับความเสี่ยง เพราะถ้าผู้ต้องหาหนี ก็ตามไล่เบี้ยกับบุคคลค้ำประกันได้อีกทอดหนึ่ง” นายมนตรี กล่าว
ทั้งนี้ ณ สิ้นปี 2552 บริษัท ฟีนิกซ์ฯ มีการขายประกันอิสรภาพหลังกระทำความผิดเพียงอย่างเดียวถึง 8,818 ฉบับ วงเงินความคุ้มครอง 1,158 ล้านบาท 
แหล่งข่าวจาก คปภ. เปิดเผยว่า ทาง คปภ.มีการเปลี่ยนแปลงเงื่อนไขบางประการแต่ยังไม่สามารถเปิดเผยได้ เพื่อป้องกันบริษัทประกันภัยที่มีเงินกองทุนไม่เพียงเข้ามาหากินกับประชาชนผู้เดือดร้อน เพราะมีบทเรียนจากพาณิชย์การประกันภัย บริษัท สัมพันธ์ประกันภัย บริษัท ลิเบอร์ตี้ประกันภัย บริษัท เอ.พี.เอฟ. ที่ถูกสั่งปิดกิจการ มีการขายประกันภัยอิสรภาพจำนวนมาก วงเงินความคุ้มครองสูงเกินกว่าที่บริษัทจะรับได้ แล้วเมื่อผู้ต้องหาหนีคดีไม่ยอมนำเงินไปจ่ายค่าปรับที่ศาลก็เป็นปัญหาทางคดี
“เรื่องนี้สร้างความไม่พอใจให้กับศาล และทำให้ประชาชนเดือดร้อน เพราะไม่ได้รับความคุ้มครอง ทาง คปภ.จึงต้องการปรับเงื่อนไขใหม่ เพื่อดูแลให้ประชาชนได้รับการดูแล รวมทั้งบริษัทที่จะเข้ามาขายประกันภัยอิสรภาพ ต้องมีความพร้อมในการให้ความคุ้มครองจริงๆ” แหล่งข่าวเปิดเผย
สำหรับรูปแบบการประกันภัยอิสรภาพ มี 2 แบบ คือ ก่อนกระทำผิด อัตราเบี้ยประกันภัยระหว่าง 0.51% ของจำนวนเงินเอาประกัน และหลังกระทำความผิด อัตราเบี้ยประกันภัยระหว่าง 5-20% ของจำนวนเงินเอาประกัน โดยสามารถใช้กรมธรรม์อิสรภาพเป็นหลักประกันตัวออกมาเพื่อสู้คดี
ทั้งนี้ ตั้งแต่เริ่มขายประกันภัยอิสรภาพตั้งแต่ปี 2547 ถึงสิ้นเดือน ก.ย. 2552 มีจำนวนกรมธรรม์ประกันภัยอิสรภาพสะสมทั้งสิ้น 1.25 แสนฉบับ แยกเป็นกรมธรรม์ที่ซื้อก่อนกระทำความผิด 2,208 ฉบับ และหลังกระทำความผิด 1.24 ฉบับ วงเงินความคุ้มครองรวม 1.6 หมื่นล้านบาท